ORDE do 30 de abril de 2008 pola que se establecen as bases que regulan a concesión das axudas ás agrupacións de produtores nos sectores ovino e cabrún en Galicia e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 09/05/2008

A actividade agraria no sector ovino e cabrún ten longa tradición gandeira en Galicia, a súa importancia vén dada polo aproveitamento dos recursos silvopastorís e o mantemento da actividade agraria en zonas desfavorecidas.
Na actualidade este sector atópase con dificultades para manter a súa viabilidade económica. Por iso é preciso desenvolver novos modelos de produción e comercialización que faciliten o aproveitamento óptimo dos recursos e o potencial de cada zona.
Tanto as recomendacións da Política Agraria Común (PAC) como as novas políticas de desenvolvemento rural van encamiñadas a procesos produtivos baseados en principios que garanten tanto a súa viabilidade económica como a súa integración no contexto socioeconómico, ambiental e cultural da zona, como poden ser o aproveitamento dos recursos locais, a diversificación da produción, os sistemas baseados na produción a baixo custo que compensen a menor produtividade, completar o ciclo de produción e comercialización e a diferenciación dos produtos obtidos, todo iso evitando o impacto ambiental.
As agrupacións de gandeiros son moi importantes neste sector, xa que poden ordenar a oferta da produción de cara a mellorar a súa comercialización e, de ser o caso, promover o uso adecuado dos recursos naturais mediante os sistemas de pastoreo tradicional. Á súa vez poden axudar na formación e na especialización dos produtores a través das prácticas de tipificación e da produción orientada ao mercado mediante a promoción de sistemas específicos que poidan acollerse ao amparo de marcas de calidade.
Por outra banda, é conveniente aplicar determinadas medidas para paliar as dificultades especificas que leva consigo a explotación mediante pastoreo tradicional por parte de razas autóctonas en zonas de alto valor agroambiental, sobre todo pola súa rusticidade e adaptación a técnicas de manexo e explotación a baixo custo. Este tipo de medidas axudan a obter unhas condicións mínimas de rendibilidade económica, fundamental a longo prazo para favorecer a conservación destas razas.
Trátase tamén dunha ferramenta útil para a fixación da poboación no medio rural, a través do incremento da calidade, a competitividade e o valor engadido dos produtos.
As medidas referidas anteriormente axústanse ao establecido no Regulamento (CE) nº 70/2001, da Comisión, do 12 de xaneiro, relativo á aplicación dos artigos 87 e 88 do Tratado CE ás axudas estatais ás pequenas e medianas empresas e do Regulamento (CE) nº 1857/2006, da Comisión, do 15 de decembro, sobre a aplicación dos artigos 87 e 88 do Tratado ás axudas estatais para as pequenas e medianas empresas dedicadas á produción de produtos agrícolas e polo que se modifica o Regulamento (CE) nº 70/2001, e se someten aos criterios de compatibilidade das Directrices comunitarias sobre axudas estatais ao sector agrario e forestal 2007-2013 (2006/C 319/01).
Esta norma ten un carácter marcadamente técnico e de natureza conxuntural limitada ao período 2008-2012.
As actividades subvencionadas por esta orde enmárcanse no establecido no Real decreto 104/2008, do 1 de febreiro, polo que se establecen as bases reguladoras para a concesión das subvencións ás agrupacións de produtores nos sectores ovino e cabrún.
En consecuencia, de acordo co previsto no artigo 30.1º.3 do Estatuto de autonomía de Galicia, e no uso das facultades que me confiren os artigos 7 e 14 da Lei 9/2007, do 13 de xuño, de subvencións de Galicia, así como as competencias que me confire a Lei de réxime financeiro e orzamentario de Galicia, a Lei 1/1983, reguladora da Xunta e da súa Presidencia,
DISPOÑO:
Artigo 1º.-Obxecto da orde.
1. Esta orde ten por obxecto establecer as bases reguladoras para a concesión, en réxime de concorrencia competitiva, das axudas encamiñadas ao fomento da reforma e adecuación integral dos sectores ovino e cabrún durante o período 2008-2012 a través de agrupacións de produtores.
2. As bases reguladoras publicaranse no Diario Oficial de Galicia e na páxina web oficial da Consellería do Medio Rural.
3. Así mesmo, por medio desta orde convócase a devandita axuda, en réxime de concorrencia competitiva, para o ano 2008.
Artigo 2º.-Obxecto da axuda.
Esta axuda ten como obxecto a modernización e a mellora da eficacia dos sistemas produtivos e as calidades dos produtos do sector ovino e cabrún, e a optimización na utilización das oportunidades e recursos dispoñibles, mediante o apoio as agrupacións de produtores.
Artigo 3º.-Definicións.
1. Serán de aplicación as definicións previstas no artigo 3 da Lei 8/2003, do 24 de abril, de sanidade animal, e no artigo 2 del Regulamento (CE) nº 1857/2006, da Comisión, do 15 de decembro, sobre a aplicación dos artigos 87 e 88 do Tratado ás axudas estatais para as pequenas e medianas empresas dedicadas á produción de produtos agrícolas e polo que se modifica o Regulamento (CE) nº 70/2001. Tamén se aplicarán, onde procedan, as do artigo 2 da Lei 19/1995, do 4 de xullo, de modernización das explotacións agrarias.
2. Entenderase por tipificación: obtención de lotes homoxéneos de cordeiros ou cabritos, que permitan a súa ceba ordenada con vistas ao seu sacrificio por pesos, idades e aptitude produtiva nunha instalación permanente ou centro de tipificación.
Artigo 4º.-Beneficiarios.
1. Poderán acollerse a estas axudas as agrupacións de produtores no sector ovino e cabrún (agrupacións) que cumpran os seguintes requisitos:
a) Dispor de, polo menos, un centro de tipificación e/ou comercialización en común. Este requisito non será obrigatorio se a actividade subvencionable é exclusivamente a indicada na letra a) do número 1 do artigo 5. No caso de que a actividade subvencionable estivese incluída na letra b) do número 1 do artigo 5 entenderase que será obrigatorio na data de xustificación do artigo 15.
b) Dispor dunha sede social con capacidade suficiente para aloxar os distintos servizos de xestión.
c) Cumprir os requisitos do anexo I do Regulamento (CE) n° 70/2001, da Comisión, do 12 de xaneiro, relativo á aplicación dos artigos 87 e 88 do Tratado CE ás axudas estatais ás pequenas e medianas empresas.
d) Agrupar polo menos 2 produtores en actividade nos sectores ovino e cabrún.
2. Á súa vez comprometeranse a:
a) Manter a súa actividade e o censo indicativo asociado durante os cinco anos seguintes á data de percepción da última subvención.
b) Achegar compromiso individual dos produtores integrantes de permanecer polo menos 5 anos na agrupación e de comunicar a súa baixa cunha antelación mínima de 12 meses á súa data efectiva.
c) Agrupar produtores adheridos a unha agrupación de defensa sanitaria constituída ou en condicións de ser autorizada na data establecida como límite para a presentación de solicitudes.
d) Dispor de capacidade para a posta en marcha de sistemas de identificación e rastrexabilidade.
e) Dispor dun centro de servizos de asesoramento co fin, entre outros, de asesorar os seus integrantes e terceiros, ordenar a produción e orientala ao mercado e cumprir coas guías de prácticas correctas de hixiene fomentadas polo Ministerio de Agricultura, Pesca e Alimentación.
f) Dispor de servizos de substitución mediante contratos de prestación de servizos con pastores e operarios de muxidura con experiencia, a escoller prioritariamente entre os dispoñibles na zona que desexen integrar estes servizos.
3. As agrupacións deberán atoparse ao corrente das súas obrigas tributarias e coa Seguridade Social conforme a normativa vixente, así como cumprir o conxunto de requisitos necesarios establecidos no artigo 10 da Lei 9/2007, do 13 de xuño, de subvencións de Galicia, xunto coa acreditación /certificación de non ter débedas coa comunidade autónoma.
4. Estas agrupacións estarán compostas por produtores en actividade dos sectores ovino e cabrún, situados nunha ou varias comunidades autónomas que representen, en conxunto, un censo axeitado para o obxecto da súa actividade cuxo valor mínimo se establece no anexo I.
Artigo 5º.-Actividades subvencionables e contía das axudas.
1. En función do obxecto da agrupación, as subvencións encadraranse nas seguintes categorías:
a) Constitución e desenvolvemento da estrutura común de xestión, de acordo co establecido no artigo 9 do Regulamento (CE) nº 1857/2006, da Comisión, do 15 de decembro, polo que se regulan as axudas ás agrupacións de produtores.
Será unha subvención pagadoira, para as agrupacións de nova creación, por unha soa vez e por anticipado, no exercicio que corresponda á solicitude inicial, dunha contía máxima de 50.000 euros, sen que esta contía supere un límite individual de 300 euros por membro da agrupación.
Consideraranse como agrupacións de nova creación aquelas que, no momento da súa constitución, agrupen como mínimo un 50% de titulares de explotación que non pertencesen nos dous últimos anos a ningunha das figuras asociativas mencionadas no artigo 3º.
b) Investimento en explotacións agrarias integradas na agrupación, de acordo co sinalado no artigo 4 do Regulamento (CE) nº 1857/2006, da Comisión, do 15 de decembro, que regula os investimentos en explotacións agrarias, así como na cláusula 28 das Directrices comunitarias sobre axudas estatais ao sector agrario e forestal 2007-2013 (2006/C 319/01), sobre as axudas para o investimento en explotacións agrícolas.
Consideraranse como investimentos: a construción, adquisición e mellora de inmobles, a maquinaria, o equipamento e custos xerais relacionados.
Será unha subvención pagadoira nunha soa vez, no exercicio que corresponda.
c) Dotación de servizos e actividades de formación que se encadren entre os custos sinalados no artigo 15.2º do Regulamento (CE) nº 1857/2006, da Comisión, do 15 de decembro, referente ás asistencias técnicas ao sector agrario, con dereito a subvención ata o límite do 50% dos custos indicados no devandito precepto.
Estarán condicionadas á posta en marcha de servizos descritos no anexo II.
d) Adaptación funcional para implantación de programas de mellora da calidade, con vistas á posta en marcha de sistemas de etiquetaxe facultativa e de certificación, e de acordo co establecido no artigo 4 do Regulamento (CE) nº 1857/2006, da Comisión, do 15 de decembro, que regula os investimentos en explotacións agrarias.
Estas melloras estarán orientadas a cumprir os requisitos do artigo 14 do citado regulamento sobre o fomento da produción de produtos agrícolas de calidade, e condicionadas á posta en marcha dalgunha das actividades de mellora da calidade previstas no anexo III. Para beneficiarse da axuda, deberá comercializarse baixo o programa de produción de calidade a produción de polo menos un 25% dos animais das explotacións integrantes.
e) Constitución de agrupacións, investimentos e dotacións de servizos e formación, en zonas con dificultades específicas, de acordo co establecido nos artigos 4, 9, 14 e 15 do Regulamento (CE) nº 1857/2006, da Comisión, do 15 de decembro. Estarán condicionadas á posta en marcha de actividades detalladas no anexo IV.
2. Fóra das letras a) e c) do punto anterior, a intensidade individual da subvención estatal destinada ao resto de actividades non poderá superar o 50% das subvencións, sempre que se trate de investimentos encadrados nas zonas e rexións especificadas nas letras a), c), d) e e) do artigo 4.2º do Regulamento (CE) nº 1857/2006, da Comisión, do 15 de decembro.
Para os investimentos nas demais zonas, segundo sinala o artigo 4.2º b) deste regulamento, o límite da axuda será do 40%.
3. Aquelas agrupacións que non conten con reprodutoras á súa constitución, deberán comercializar ao ano, polo menos, un volume mínimo equivalente de ovinos menores de 5 meses. Para este caso, o valor de conversión dos censos do anexo I será o de 1,3 ovinos por reprodutora e só poderán pedir subvención para as actividades da letra d) do número 1.
4. Unicamente serán obxecto de subvención as actividades que se inicien con posterioridade á data de presentación da solicitude.
5. As subvencións non se aplicarán a cubrir gastos directos de transformación e comercialización de produtos agrícolas, con excepción da primeira venda dun produtor primario e de toda actividade de preparación para ela.
Artigo 6º.-Solicitudes e prazo de presentación.
1. As solicitudes presentaranse nos rexistros dos órganos dependentes da Consellería do Medio Rural. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co obxecto de que na
cabeceira da primeira folla do documento que se queira enviar se faga constar, con claridade, o nome da oficina e a data, o lugar, a hora e minuto da súa admisión.
2. Á solicitude, segundo o modelo do anexo VI, xuntaráselle a documentación que se relaciona no anexo V.
3. O prazo de presentación de solicitudes será dun mes contado a partir do día seguinte da publicación no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nesta convocatoria requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se considerará que desistiu na súa petición, logo da correspondente resolución.
Artigo 7º.-Autorización.
1. Para os efectos do previsto no artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión da subvención comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa comunidade autónoma e coa Seguridade Social, a través de certificados telemáticos.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos, todo isto consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 8º.-Criterios de adxudicación.
1. Para a concesión das axudas previstas, as solicitudes avaliaranse de acordo cos seguintes criterios de valoración:
1.1. Se polo menos o 50% dos produtores asociados son agricultores cuxa principal fonte de ingresos proveña da explotación do ovino e cabrún, 2 puntos.
1.2. Se veñen operando no sector ovino e cabrún nos tres anos anteriores á data de solicitude, ao abeiro de calquera figura asociativa no ámbito agrario, con personalidade xurídica, 2 puntos.
1.3. Cando, no seu conxunto, as explotacións agrupadas cumpran nunha porcentaxe mínima do 50% do censo cos requisitos establecidos para sistemas de produción gandeira en extensivo de acordo co disposto no Real decreto 1724/2007, do 21 de decembro, polo que se establecen as bases reguladoras das subvencións destinadas ao fomento de sistemas de produción de razas gandeiras autóctonas en réximes extensivos, 2 puntos.
1.4. Se promoven, amparan ou desenvolven a súa produción baixo unha indicación xeográfica protexida ou marca de calidade, 2 puntos.
1.5. Se se acollen a programas ao abeiro do Real decreto 1615/2007, do 7 de decembro, polo que se establecen as bases reguladoras para a concesión das subvencións para fomentar a produción de produtos agroalimentarios de calidade de orixe animal ou do Real decreto 460/2002, do 24 de maio, polo que se establecen axudas ao financiamento de accións de asesoramento para a mellora da calidade do leite producido e recollida nas explotacións, 2 puntos.
2. Aqueles solicitantes que non obteñan unha puntuación mínima de 1 punto na valoración de criterios do punto 1 non poderán beneficiarse destas subvencións.
3. O criterio de concesión será o seguinte:
3.1. As subvencións concederanse por orde de puntuación.
3.2. No caso de que máis dun solicitante obtivese a mesma puntuación aplicaranse, para establecer a prioridade das solicitudes, os criterios do número 1 deste artigo, na orde alí establecida.
4. Os créditos dispoñibles distribuiranse co seguinte criterio de repartición:
4.1. No primeiro exercicio de aplicación distribuirase a cantidade dispoñible entre os solicitantes.
4.2. A partir do segundo exercicio, destinarase o 75% do crédito ás agrupacións beneficiarias en exercicios anteriores. O resto do crédito dispoñible, ata o 25%, destinarase a solicitudes de agrupacións que soliciten por primeira vez estas subvencións, coa condición de que a intensidade individual das subvencións sexa menor ou igual ás agrupacións beneficiarias en exercicios anteriores.
Artigo 9º.-Tramitación e resolución.
1. O órgano instrutor do procedemento será a Dirección Xeral de Produción, Industrias e Calidade Agroalimentaria.
2. Así mesmo, o requirimento de emenda farase se das certificacións obtidas de conformidade co artigo 7º.1 resulta que o solicitante non se atopa ao día de pagamento das súas obrigas tributarias e sociais co Estado, coa comunidade autónoma e coa Seguridade Social.
3. O requirimento de emenda de erros da solicitude, por tratarse dun acto integrante dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, farase mediante publicación no DOG, e producirá os mesmos efectos que a notificación individualizada. Esta publicación tamén se realizará no taboleiro de anuncios e na páxina web da Consellería do Medio Rural, á cal se remitirá desde o texto publicado no DOG. Se a instrución do procedemento o aconsellase, o órgano competente poderá substituír esta publicación no DOG e na web pola notificación individualizada de conformidade co establecido no artigo 59 da Lei 30/1992.
4. Sen prexuízo do disposto no parágrafo anterior, poderáselle requirir ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
5. Unha vez revisadas as solicitudes e as emendas feitas, a súa baremación, segundo os criterios do artigo 8º, efectuarase por un órgano colexiado constituído para o efecto, formado por: presidente, o subdirector/a xeral de Gandaría; vogal, o/a xefe/a de servizo de Planificación Gandeira; e secretario, o/a xefe/a de servizo de Producións Gandeiras, que emitirá o informe correspondente.
6. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que coiden pertinentes de acordo co establecido na Lei 9/2007, do 13 de xuño, de subvencións de Galicia, no artigo 21.4º.
7. Porén, poderase prescindir do trámite a que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado. Neste caso, a proposta de resolución formulada terá o carácter de definitiva.
8. A Dirección Xeral de Produción, Industrias e Calidade Agroalimentaria formulará a proposta de resolución con carácter definitivo, que será elevada ao conselleiro do Medio Rural, órgano competente para a súa resolución.
9. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, o solicitante ou a relación de solicitantes aos cales se lles concede a subvención, a actuación que se subvenciona e o seu custo, así como a subvención concedida e a súa contía ou, de ser o caso, a desestimación do resto das solicitudes e causa de denegación.
10. O prazo máximo para resolver e notificar a resolución ao interesado será de nove meses, contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que se ditase resolución expresa, os interesados poderán entender desestimadas as súas solicitudes por silencio administrativo.
11. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
De conformidade co establecido no artigo 59.6º b) da indicada lei, a notificación realizarase mediante a publicación no Diario Oficial de Galicia, no taboleiro de anuncios e na páxina web da Consellería do Medio Rural. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada, así como a indicación das causas da desestimación e expresará, ademais, os recursos que contra a resolución procedan, órgano administrativo ou xudicial ante o que deberían presentarse e prazo para interpoñelos.
12. As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro do Medio Rural, no prazo dun mes contado a partir do día seguinte ao da notificación da resolución.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución.
Artigo 10º.-Seguimento e control da concorrencia e acumulación de subvencións, axudas, ingresos ou recursos que financien as actividades subvencionadas.
1. Xunto coa solicitude inicial, os peticionarios das axudas presentarán unha declaración de conxunto de todas as solicitudes efectuadas ou concedidas, para o mesmo proxecto, das distintas administracións ou entes públicos, así como doutros ingresos ou recursos que financien as actividades subvencionadas, segundo o modelo do anexo VII desta orde.
2. No momento da xustificación da execución total do proxecto e, en calquera caso, antes do último pagamento, o beneficiario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionadas.
Artigo 11º.-Control da execución dos programas.
1. A Consellería do Medio Rural poderá levar a cabo as actividades de inspección que considere oportunas para controlar o cumprimento das subvencións.
2. Así mesmo, as subvencións estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia, e na súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas así como, se é o caso, ás dos servizos financeiros da Comisión Europea e do Tribunal de Contas Europeo.
Artigo 12º.-Modificación, incumprimento e reintegro da axuda.
1. Toda alteración das condicións tidas en conta para a concesión da subvención, poderá dar lugar á modificación da resolución de concesión.
Así mesmo, a obtención concorrente de subvencións outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión. No caso de que o interesado non realice a totalidade da actividade obxecto da axuda, só percibirá a parte proporcional correspondente á actividade realizada.
2. Se o beneficiario incumprise: a) De forma grave e reiterada a lexislación básica en materia de ambiente, sanidade, benestar, alimentación ou identificación animal, ou b) Algún dos requisitos exixidos para a concesión da subvención, con independencia doutras responsabilidades en que puidese incorrer, perderá o dereito á subvención concedida, na cota participativa que corresponda ao produtor agrupado responsable do incumprimento, se é o caso, coa obriga de reembolsar as cantidades xa percibidas incrementadas co xuro de demora.
3. O interesado ten a obriga do reintegro, total ou parcial, da subvención ou axuda pública percibida xunto cos xuros de demora desde o seu pagamento nos supostos de incumprimento das condicións establecidas para a súa concesión e nos casos establecidos no artigo 37 da Lei 38/2003, do 17 de novembro, xeral de subvencións.
Artigo 13º.-Réxime de incompatibilidades.
1. Sen prexuízo do previsto no artigo 19 do Regulamento (CE) nº 1857/2006, da Comisión, do 15 de decembro, o importe das subvencións, en ningún caso, poderá superar, illadamente ou en concorrencia con outras subvencións ou axudas doutras administracións públicas ou entes públicos ou privados, nacionais ou internacionais, destinadas ao mesmo fin, o 100% do valor ou custo da actividade que desenvolverá o beneficiario.
2. Así mesmo, o requisito de compatibilidade terase en conta con respecto ás subvencións que se poidan conceder ao abeiro da Lei 45/2007, do 13 de decembro, para o desenvolvemento sustentable do medio rural, do Real decreto 1724/2007, do 21 de decembro, polo que se establecen as bases reguladoras das subvencións destinadas ao fomento de sistemas de produción de razas gandeiras autóctonas en réximes extensivos e do Real decreto 1615/2007, do 7 de decembro, polo que se establecen as bases reguladoras para a concesión das subvencións para fomentar a produción de produtos agroalimentarios de calidade de orixe animal.
Artigo 14º.-Publicidade.
No prazo máximo de tres meses contados desde a data de resolución da concesión, publicarase no Diario Oficial de Galicia a relación das subvencións concedidas con indicación da norma reguladora, beneficiario, o programa e crédito orzamentario, contía e finalidade da subvención.
Igualmente, publicarase na páxina web oficial da Consellería do Medio Rural nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega.
Non obstante o anterior, cando os importes das subvencións concedidas, individualmente consideradas, sexan de contía inferior a tres mil euros (3.000 ), non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería do Medio Rural.
Artigo 15º.-Xustificacións de cumprimento.
Os beneficiarios deberán xustificar o cumprimento das condicións que deron lugar ás subvencións, o cumprimento da finalidade para a que foron concedidas e a aplicación dos fondos percibidos mediante a presentación da documentación xustificativa correspondente, no prazo máximo de tres meses á finalización da actividade obxecto de subvención en calquera das formas previstas no artigo 28 da Lei 9/2007, do 13 de xuño, de subvencións de Galicia e no Decreto 287/2000, do 21 de novembro, en canto non se opoña á lei, e preferentemente no rexistro da consellería, das súas delegacións provinciais ou nas oficinas agrarias comarcais. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio ou por calquera outro medio previsto non artigo 38.4º da Lei
30/1992, do 26 de novembro, de réxime xurídico das administracións públicas e do procedemento administrativo común.
Artigo 16º.-Infraccións e sancións.
Aos/ás beneficiarios/as das axudas reguladas nestas bases seralles de aplicación o réxime de infraccións e sancións previsto nos artigos 52 e seguintes da Lei 38/2003, do 17 de novembro, xeral de subvencións e na súa normativa de desenvolvemento.
Artigo 17º.-Financiamento.
As axudas que deriven da aplicación desta orde proceden dos orzamentos xerais do Estado, e financiaranse con cargo á seguinte aplicación orzamentaria dos orzamentos xerais da Comunidade Autónoma de Galicia para o ano 2008:
11.03.713-C.781.2, dotada para esta finalidade con 20.000 euros.
Este financiamento verase incrementado coa dotación dos fondos provenientes dos orzamentos xerais do Estado.
A concesión da axuda estará sometida á condición suspensiva da existencia de crédito axeitado e suficiente no momento da resolución.
Disposicións adicionais
Primeira.-En todas aquelas cuestións non previstas nesta orde será de aplicación o disposto no Real decreto 104/2008, deo 1 de febreiro, polo que se establecen as bases reguladoras para a concesión das subvencións ás agrupacións de produtores nos sectores ovino e cabrún e na Lei 38/2003, do 17 de novembro, xeral de subvencións, sen prexuízo da aplicación das normas de organización e procedemento dispostas na Lei 9/2007, do 13 de xuño, de subvencións de Galicia.
Segunda.-De conformidade co artigo 9.1º da Lei 38/2003, do 17 de novembro, o pagamento das axudas reguladas nesta orde quedará condicionado á decisión positiva da Comisión Europea de acordo co establecido no artigo 88.3º do Tratado constitutivo da Comunidade Europea.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as normas necesarias para o mellor cumprimento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de abril de 2008.
Alfredo Suárez Canal
Conselleiro do Medio Rural
ANEXO I
Censos mínimos
1. Censos mínimos de reprodutoras para vida, propiedade de titulares de explotacións asociados a unha agrupación de ovino ou cabrún:
-Subvención: constitución, investimentos, implantación de servizos e formación (letras a), b) e c) do número 1 do artigo 5º).
-Censo de reprodutoras: 5.000
-Subvención: adaptación funcional e estrutural para implantación de programas de mellora de calidade (letra d) do número 1 do artigo 5º).
-Censo de reprodutoras: 10.000
ANEXO II
Servizos de substitución e asesoría
As agrupacións deberán dotarse dos seguintes servizos da forma máis axeitada para o fin de cada agrupación, regulando ao mesmo tempo as formas de acceso a terceiros.
a) Servizos de substitución.
1. Servizos de substitución mediante pastores e operarios de muxidura con experiencia.
2. Formación de pastores.
3. Contratos por obra de pastores, operarios de muxidura e tosquiadores.
4. Selección de persoal, para escoller prioritariamente entre os dispoñibles na zona que desexen integrar estes servizos.
b) Servizos de asesoría.
1. Produción orientada ao mercado.
2. Directrices de adopción de prácticas correctas de hixiene.
3. Carga gandeira adaptada á zona.
4. Aplicación e viabilidade de programas de mellora. Formación.
ANEXO III
Programa de mellora da calidade
A. O programa de mellora da calidade deberá incluír todas as accións que supoñan unha mellora da calidade das producións de ovino e cabrún que se van comercializar, incluíndo tamén o sistema de etiquetaxe facultativa en liña co descrito na letra B, que asegure a rastrexabilidade polo menos dos lotes, así como a implantación dun sistema efectivo de certificación, adaptado ás características específicas das producións ovinas e cabrúas e a implantación progresiva de sistemas de rastrexabilidade integral.
B. Certificación de carnes e produtos cárnicos de ovino e cabrún con sistema de etiquetaxe facultativa.
As medidas de dotación de infraestruturas especificamente orientadas á implantación de etiquetaxe facultativa e dos sistemas de certificación para carne e produtos cárnicos de ovino e cabrún e que leven a cabo agrupacións que apliquen programas de calidade diferenciada, quedarán supeditadas á obtención de marcas de calidade diferenciada mediante etiquetaxe facultativa ou sinal de calidade que se estableza.
B.1. As agrupacións que opten á produción de carne fresca, certificada con etiqueta de calidade, quedan obrigadas a dotarse de infraestruturas axeitadas conforme os seguintes requisitos de rastrexabilidade:
B.1.1. A etiqueta de calidade aplicarase sobre canais e sobre carne con óso e desosada procedente de cordeiros de categorías A, B, C e D do catálogo de clasificación de cordeiros lixeiros ou dun sistema equivalente de clasificación no cabrún.
B.1.2. A carne fresca procesada certificarase por un organismo independente de certificación acreditado, seguindo sistemas de auditoría adecuados e compatibles cos procesos de rastrexabilidade en ovino e cabrún.
B.1.3. A etiqueta de calidade aplicarase unha vez que se acredite o cumprimento de todas as condicións de acordo cun protocolo de control que será autorizado pola autoridade competente.
B.2. As adaptacións estruturais obxecto de subvención destinadas á comercialización de carne conxelada certificada incluirán, ademais dos requisitos da letra A, a obriga de dotarse de capacidade frigorífica adecuada.
C. Certificación de leite e produtos lácteos de ovino e cabrún.
As adaptacións estruturais obxecto de subvención destinadas á comercialización de leite certificado e/ou leite certificado en po quedarán supeditadas á obtención de marcas de calidade diferenciada mediante etiquetaxe facultativa ou sinal de calidade que se estableza.
C.1. As agrupacións que opten á produción de leite e produtos lácteos deberán cumprir os requisitos seguintes:
Adoptar un programa específico de mellora da calidade.
Adoptar un sistema de rastrexabilidade integral de lotes.
C.2. A etiqueta de calidade aplicarase unha vez que se acredite o cumprimento de todas as condicións, de acordo cun protocolo de control que será autorizado pola autoridade competente.
D. Certificación de las e peles obtidas mediante sistemas de calidade diferenciada.
E. As entidades a que se encomende a aplicación das accións de control de certificación previstas no artigo 5º d) e e) deben estar acreditadas conforme o previsto no Real decreto 1615/2007, do 7 de decembro, polo que se establecen as bases reguladoras para a concesión das subvencións para fomentar a produción de produtos agroalimentarios de calidade de orixe animal.
ANEXO IV
Constitución, investimentos e dotacións de servizos e formación en zonas fomento
Son todas aquelas subvencións nos sectores ovino e cabrún que inciden nos valores agroambientais e de sustentabilidade da cría do ovino e cabrún a partir de razas tradicionais, en especial a recuperación de razas autóctonas, o control de invasión de matogueira e a prevención de incendios, así como a difusión pública destes valores na sociedade a través de campañas de promoción específicas.
As accións específicas inclúen a constitución de agrupacións, investimentos e dotacións de servizos e formación en zonas coas dificultades intrínsecas en determinadas zonas de montaña, rexións remotas ou mediante sistemas tradicionais de explotación, como transhumancia ou transtermitancia.
Inclúen:
a) Construción de bebedoiros, pistas de acceso, curros e refuxios. Compra de vehículos para o transporte de gando e de vehículos de soporte loxístico, adaptados ás condicións orográficas. Dotación de sistemas de comunicación, de localización xeográfica (GPS, Galileo e similares).
b) Adopción de programas de pastoreo sustentable en zonas de montaña con dificultades específicas, ZEPAs ou parques naturais.
c) Calquera outra prioridade que en función das condicións agroambientais, conxunturais e iniciativas de desenvolvemento rural determinen as comunidades autónomas.
ANEXO V
Solicitude e documentación
A solicitude incluirá os seguintes datos, xunto coa oportuna documentación:
1. Orixinal que xustifique que quen asina como solicitante ten plena capacidade legal para facelo na data de solicitude.
2. Copia dos estatutos.
3. Programa de constitución que deberá incluír:
a) Memoria descritiva.
a.1) Actividade ou actividades que van constituír o seu obxecto social e a súa relación cos obxectivos deste decreto.
a.2) Descrición de inmobles; utilización dos existentes que poidan ser transferidos á entidade e previsión de dotación de infraestruturas de nova creación.
a.3) Previsión de servizos e usuarios potenciais.
a.4) Número potencial de produtores que integrarán e ámbito territorial de influencia que pretenden cubrir. Detallarase tamén o número obxectivo de produtores asociados e o censo que representan en función dos seus dereitos individuais de prima de ovino e cabrún.
a.5) A participación en cotas ou porcentaxes de cada produtor na agrupación, identificado co seu nome completo, DNI ou NIF.
a.6) Documentación xustificativa da condición de pequena ou mediana empresa (Recomendación 2003/361/CE da Comisión, do 6 de maio, sobre a definición de microempresas, pequenas e medianas empresas), de cada un dos integrantes da agrupación, que poderá consistir nunha declaración responsable do órgano de dirección da entidade solicitante.
a.7) Previsión de comercialización.
a.8) Integración en agrupación de defensa sanitaria.
a.9) Descrición dos servizos de asesoría, medios de acceso a terceiros e dotación de medios humanos e técnicos.
a.10) Descrición dos servizos de substitución, medios de acceso a terceiros e recursos humanos dispoñibles.
a.11) Descrición das vías de actuación e recursos que aseguren: a redución dos custos de produción, a mellora e reorientación da produción, a mellora da calidade da produción, a preservación e mellora do contorno natural e o cumprimento das condicións de hixiene ou benestar animal, de ser o caso.
a.12) Regulamento interno de funcionamento.
b) A declaración de recursos en todos os casos incluirá información relevante sobre:
b.1) Capitalización adecuada ao obxecto da súa actividade. Recursos propios e alleos.
b.2) Recursos específicos en liña coa actividade subvencionable.
b.3) Programa de construción, adquisición ou mellora de inmobles.
b.4) Programa de compra ou arrendamento con opción de compra de maquinaria e equipo, incluídos os programas informáticos.
b.5) Custos xerais relacionados coa obtención de recursos, como os honorarios de arquitectos, enxeñeiros e asesores, estados de viabilidade, prospeccións de mercado ou adquisición de patentes e licenzas.
b.6) Provisións e amortización.
4. Plan quinquenal de investimentos.
O plan quinquenal de investimentos detallará o calendario de posta en marcha de infraestruturas e servizos, así como o plan de financiamento.
No caso de levar a cabo as actuacións do programa de mellora de calidade descrito no punto seguinte, que se financiará mediante fondos adicionais, detallará,
a) Para o caso en que se soliciten subvencións destinadas a financiar a actividade prevista na letra d) do número 1 do artigo 5º, detallarase a actividade actual do solicitante e o volume de comercialización previsible.
b) Para o caso en que se soliciten subvencións destinadas a financiar as actividades previstas na letra d) do número 1 do artigo 5º por agrupacións que soliciten a súa constitución conforme a letra e) do número 1 do artigo 5º, presentarán a documentación precisa que xustifique a actividade prevista obxecto da subvención e o orzamento previsto para a súa realización.
5. No caso de programa de mellora da calidade.
Cando os solicitantes estean en disposición de levar a cabo, ademais, un programa de mellora da calidade, tal como se define no anexo III, a memoria deberá conter tamén os seguintes parámetros, que deberán ir en correspondencia coas propostas específicas de adaptación funcional e estrutural incluídas nas medidas de adaptación funcional:
a) Explicación xeral dos sistemas de produción e procesamento empregados ao longo de toda a cadea.
b) Explicación detallada do sistema de rastrexabilidade empregado para o seguimento de animais e produtos e, de ser o caso, do sistema de identificación animal utilizado.
c) Relación en que aparezan identificadas as explotacións, matadoiros, industrias agroalimentarias e outros establecementos participantes no programa, incluíndo o código de autorización ou rexistro oficial atribuído pola autoridade competente a cada axente participante. Farase constar a relación dos puntos de venda.
d) Código de autorización ou rexistro oficial atribuído pola autoridade competente a cada axente participante, que acredite o cumprimento dos requisitos exixidos pola normativa vixente para o exercicio da actividade correspondente.
e) Descrición detallada da distribución de responsabilidades entre os distintos axentes participantes no programa, o que implicará a achega de copia dos seus estatutos ou regulamento interno e a descrición das medidas aplicables no caso do seu incumprimento. Cando non se dispoña de estatutos ou regulamento interno, achegarase copia dos correspondentes contratos entre os axentes participantes no programa.
f) Regulamento de control, en que se especifiquen:
-Programa de visitas de inspección e periodicidade destas en explotacións, matadoiros, industrias agroalimentarias, puntos de venda e outros establecementos participantes no programa.
-Sistema de mostraxe e número de mostras para tomar previstas en cada fase do proceso.
-Protocolo de realización dos controis en todas as fases de produción: explotación, matadoiro, industria agroalimentaria, puntos de venda e outros establecementos participantes no programa.
-Medidas de adaptación funcional propostas.
6. No caso do programa de actividades de fomento.
Para as agrupacións que estean en condicións de desenvolver actividades cualificadas de fomento, a memoria deberá conter ademais os seguintes parámetros:
a) Descrición do medio rural, principais factores limitantes e perfil agroeconómico da zona de implantación.
b) Ámbito territorial, detallando as zonas desfavorecidas ou de montaña, zonas de protección especial, parques naturais e calquera outro dato de interese do medio rural.
c) Descrición detallada do obxecto de actividade.
d) Aproveitamento de recursos autóctonos.
e) Estimación de carga gandeira.
Ver referencia pdf "08900D007P043.PDF"
Ver referencia pdf "08900D008P053.PDF"